寄濟明
作者：釋道潜
朝代：宋

paragraphs: 茫乎一氣同渾淪，瀰漫六合無邊垠。
吁哉破散幾千載，被在萬物含其真。
清輕爲天濁爲地，一一厚薄理自勻。
駑駘騏驥不並廄，夜光魚目難相親。
錢郎少年稟清裔，英姿綽欲揮等倫。
忠言讜論躡根本，行義修篤無緇磷。
是家嚴君抱勁烈，直筆曾預螭頭臣。
我昔浮游霅溪側，傾蓋遇子情彌欣。
炎雲燒空五六月，漾舟南郭吟青蘋。
溪流寬圍野橋碧，溪樹靜嘯凉飈新。
奇探險取得佳句，欲壓柳惲江南春。
瓶盂屬我暫行役，樂事一跌成參辰。
使君旋亦報西去，紛紛萬變難重陳。
南山暮冬厚積雪，剛茂不死期松筠。